Document ID: 32005D0409

KOMISIJAS LĒMUMS
(2005. gada 31. maijs),
ar kuru groza I pielikumu Lēmumam 2003/804/EK, ar ko nosaka dzīvnieku veselības nosacījumus un sertifikācijas prasības attiecībā uz mīkstmiešu, to olšūnu un gametu ievešanu tālākai audzēšanai, nobarošanai, izklāšanai jaunā vietā vai lietošanai cilvēku uzturā
(izziņots ar dokumenta numuru K(2005) 1585)
(Dokuments attiecas uz EEZ)
(2005/409/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (1), un jo īpaši tās 19. panta 1. punktu,
tā kā:
(1)
Komisijas Lēmums 2003/804/EK (2) nosaka to trešo valstu pagaidu sarakstu, no kurām dalībvalstīm ir atļauts ievest Kopienā dzīvus mīkstmiešus, to olšūnas un gametas tālākai audzēšanai, nobarošanai, izklāšanai jaunā vietā vai lietošanai cilvēku uzturā, kā arī noteikti paraugi sertifikātiem, kam jābūt pie šādiem sūtījumiem.
(2)
Pamatojoties uz pašreizējo tirdzniecību ar dalībvalstīm, šajā pagaidu sarakstā ir iekļautas Horvātija, Jaunzēlande, Kanāda, Maroka, Amerikas Savienotās Valstis, Tunisija un Turcija, kas gaida Kopienas vērtējumu par garantijām, kuras šīs trešās valstis var sniegt attiecībā uz mīkstmiešu slimībām.
(3)
Komisija ir novērtējusi Jaunzēlandes, Marokas, Tunisijas un Turcijas sniegtās dzīvnieku veselības garantijas un konstatējusi, ka tās neatbilst visām prasībām, kas noteiktas Direktīvā 91/67/EEK un Padomes 1995. gada 22. decembra Direktīvā 95/70/EK, ar ko ievieš Kopienas obligātos pasākumus noteiktu gliemeņu slimību kontrolei (3).
(4)
Jaunzēlande un Kanāda ir paziņojušas Kopienai, ka tās pašlaik nav ieinteresētas eksportēt uz Kopienu dzīvus mīkstmiešus tālākai audzēšanai, nobarošanai vai izklāšanai jaunā vietā.
(5)
Savienotās Valstis ir iesniegušas savu mīkstmiešu audzēšanas zonu eksporta sertifikācijas programmu. Komisija ir novērtējusi šo programmu un konstatējusi, ka tā sniedz nepieciešamās garantijas dzīvu mīkstmiešu eksportam uz Kopienu to turpmākai audzēšanai, nobarošanai vai izklāšanai jaunā vietā.
(6)
Ievērojot Komisijas 1996. gada 17. decembra Lēmumu 97/20/EK, ar ko izveido tādu trešo valstu sarakstu, kuras ievēro līdzvērtības nosacījumus attiecībā uz gliemeņu, adatādaiņu, tunikātu un jūras gliemežu audzēšanu un laišanu tirgū (4), Horvātijai nav atļauts eksportēt dzīvus mīkstmiešus lietošanai cilvēku uzturā. Attiecīgi šādu mīkstmiešu importu no šīs valsts nevar atļaut saskaņā ar Lēmumu 2003/804/EK.
(7)
Ir arī lietderīgi vienkāršot tabulu Lēmuma 2003/804/EK I pielikumā.
(8)
Tāpēc attiecīgi jāgroza Lēmums 2003/804/EK.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/804/EK I pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2005. gada 31. maijā

Labels: 3
6